EL ja mitte EL riikide ettevõtted

Edasivolituse alusel lepingu klausel

Pooled - Volitatud töötleja ja edasivolituse alusel Volitatud töötleja ehk Edasivolitatu

Pooled loevad lepingu sõlmimisel ja täitmisel end Euroopa Parlamendi poolt 14 aprillil 2016 heaks kiidetud Isikuandmete Kaitse Üldmäärusega (ÜM) siduvaks hoolimata sellest, kas territooriumil või riigis, milles nad asuvad, on ÜM või sellega võrdväärne regulatsioon kehtestatud. Pooled lähtuvad konkreetsemalt oma tegevuses lepingu täitmisel ÜM’st selles kirjeldatud Volitatud töötleja kohustustest (Art 28), samuti ÜM’s kasutatud mõistetest ja kehtestatud regulatsioonist.

Edasivolitatu ei tohi mistahes põhjusel töödelda isikuandmeid muul viisil ja põhjusel, kui see toimub vaid Vastutava töötleja poolt antud volituse alusel ja raames, millise Volitatud töötleja on edastanud Edasivolitatule. Juhul, kui Edasivolitatu tegevus nõuab andmekaitsespetsialisti (AKS) määramist, määrab ta selle. Pidades ÜM Art 30 p 2 nimetatud isikuandmete töötlemise registrit, fikseerib Edasivolitatud Vastutava töötleja poolt antud volituse raames Volitatud isikult saadud isikuandete töötlemise viisil, milline võimaldab viivitamatult ja takistusteta, nende tasuta esitamise Vastutavale töötlejale, Volitatud töötlejale või järelevalvet teostavale asutusele (Andmekaitse Inspektsioon e. AKI). Isikuandmete töötlemisel on Edasivolitatu lepingu tagamiseks kohustatud rakendama ohule vastavaid turvalisuse taseme tagamiseks asjakohaseid ja tehnilisi vahendeid ning olema suuteline ka ohule vastavate meetmete tarvitusele võtmist tõendama.

Edasivolitatud teavitab oma töötajaid Volitatud isikuga sõlmitud lepingust tulenevast isikuandmete kaitse kõrgest vajadusest ning hoolitseb selle eest, et tema töötajad omaksid õiget ja kohast arusaama ja oskusteavet ÜM nõuetele vastavaks isikuandmete töötlemiseks. Iga isikuandmete kaitsega seotud rikkumisest on Edasivolitatu kohustatud Volitatud isikut ja Vastutavat isikut teavitama viivituseta, kusjuures teave peab sisaldama ÜM Art 33 p 3 informatsiooni.

Edasivolitatu kohustub oma tegevuses järgima lepingu täitmisel mh järgmisi ÜM kehtestatud põhimõtteid: isikuandmete töötlemise seaduslikkus, õiglus ja läbipaistvus (Art 5 p.1. a. ja Art 6), eesmärgi piirangu põhimõte (Art 5 p.1. b.), andmete minimaliseerimise põhimõte (Art 5 p.1 c.), õigsuse põhimõte (Art 5 p.1. d.), säilitamise piirang (Art 5 p.1. e.), usaldusväärsus ja konfidentsiaalsus (Art 5 p.1. f.) laste (Art 8) ja eriliiki isikuandmete eriline kaitsevajadus (Art 9), isikuandmete töötlemise turvalisus (Art 32), isikuandmete edastamise üldpõhimõtted (Art 44).

Lisaks peab Edasivolitatu teise Volitatud töötleja kaasamisel järgima Art 28 lg 2 (kaasamise tingimused) ja 4 (kaasamisel andmekaitsekohustuste reguleerimine), Art 28 lg 3 (kaasamise tingimused, mis peavad olema reguleeritud kas õigusaktis või lepingus), s.h. kuid mitte ainult: konfidentsiaalsuskohustuse regulatsiooni kohustuslikkus (Art 28 lg 3 punkt b), kaasaaitamiskohustuse kohustuslikus (Art 28 lg 3 punkt e) ning Vastutava töötleja aitamine viimase selliste kohustuste täitmisel nagu töötlemise turvalisuse kohustus (Art 32) järelevalveasutuse teavitamise kohustus (Art 33), andmesubjekti rikkumisest teavitamise kohustus (Art 34), andmekaisealase mõjuhinnangu koostamise kohustus (Art 35), ja järelevalveasutusega eelneva konsulteerimise kohustus (Art 36).

Edasivolitatu täidab viivituseta Volitatud töötleja ja/või Vastutava töötleja mistahes alljärgneva korralduse, mis puudutab isikuandmeid ja mis on antud s.h. andmete töötlemiseks, muutmiseks, kustutamiseks, üle andmiseks, töötlemise piiramiseks, tagastamiseks. Edasivolitatul on kaasaaitamiskohustus nii Volitatud töötleja kui Vastutava töötleja ees, kui selle vajadus on tingitud Vastutava või Volitatud töötleja osas toimuvast või toimuda võivast järelevalvemenetlusest.

Edasivolitatu on kohustatud hoiduma nii Vastutavale kui Volitatud töötlejale kahju tekkimisest või tekitamisest ja hüvitama mistahes kahjud, nõuded, trahvid ja sunnirahad, millised tekivad või esitatakse Vastutava või Volitatud töötleja vastu ja millised on tingitud Edasivolitatu poolt otseselt või kaudselt tema poolt ÜM nõuete täitmata jätmisest või osalisest täitmisest.

Edasivolitatu tagastab ja kustutab isikuandmed ilma täiendava korralduseta juhul, mil andmeid ei ole vaja enam teenuse osutamiseks või muu seadusest tuleneva kohustuse täitmise tagamiseks. Sel juhul Edasivolitatu teavitab eelnevalt Volitatud töötlejat vastavast tegevusest.